钦定古今图书集成/方舆汇编/职方典/第1522卷 > 《牂牁论》宋·范晔
## 钦定古今图书集成/方舆汇编/职方典/第1522卷 > 《牂牁论》宋·范晔

初，楚顷襄王时，遣将庄豪从沅水伐夜郎，军至且兰，
椓船于岸而步战。既灭夜郎，因留王滇池。以且兰有
椓船牂柯处，乃改其名为牂柯。牂柯地多雨潦，俗好
巫鬼禁忌，寡畜生，又无蚕桑，故其郡最贫。句町县有
桄榔木，可以为面，百姓资之。公孙述时，大姓龙、傅、尹、
董氏与郡功曹谢暹保境为汉，乃遣使从番禺江入
贡。光武嘉之，并加褒赏。桓帝时，郡人尹珍自以生于
荒裔，不知礼义，乃从汝南许慎、应奉受《经书图纬》，学
成，还乡里教授，于是南域始知学焉。